**PAKSI ATOMERŐMŰ**

A Kanizsa Turizmusáért Egyesület elsődleges célja, hogy olyan programokat szervezzen Nagykanizsán, amelyek aktív részvételt kínálnak az érdeklődőknek, megismerhetik nevezetességeit. Viszont nemcsak városunkban, hanem Magyarország számos településén, többek között Pakson is működik hasonló céllal szervezet. A Paksi Turizmusért Egyesület célja, hogy a középiskolások számára olyan lehetőséget biztosítson, hogy megismerjék Tolna megye, Szekszárd, Paks nevezetességeit, továbbá a Paksi Atomerőmű működését. Ennek keretében utóbbiról néhány fontosnak ítélt részletet az alábbiakban olvashatunk.

**Miért Pakson?**

A tervezés kezdeti szakaszában a szakemberek 16 olyan telephelyet találtak, amelyek megfeleltek a telepítés alapfeltételeinek. A frissvizes hűtést szem előtt tartva három települést vizsgáltak meg részletesen: Dusnokot, Bogyiszlót és Paksot. E két utóbbi település egységes szempontok szerinti vizsgálatát követően foglaltak állást Paks (pontosabban egy Paks és Dunaszentgyörgy közötti terület) mellett 1967 áprilisában.

**A kiválasztott telephely legfontosabb jellemzői a döntés időszakában:**

     a területen a terepszint speciális kialakítása miatt az árvíz- és belvízvédelem biztosított;

     a Duna átlagos vízhozama 2500 m3/s, de a minimális 750 m3/s értéknek csupán 15-20%-át használja fel az erőmű hűtési célokra;

    a meteorológiai jellemzők kedvezőek, a település az erőmű szélárnyékában fekszik;

    az erőmű 30 km-es körzetében a népsűrűség az országos átlagnál kisebb;

     kedvező elhelyezkedése miatt javítja a déli országrész villamosenergia-ellátását, valamint a teljesítmény országrészek közötti elosztását;

  a telephely gazdaságosan csatlakoztatható az országos villamos távvezeték hálózathoz;

     az építési anyagok és a nagyberendezések egy része vízi úton szállítható;

     könnyen biztosítható az üzemi terület csatlakozatása a közúti és vasúti fővonalakhoz;

     Paks település - természeti és infrastrukturális adottságai miatt - jó lehetőséget biztosít az üzemeltetők elhelyezésére;

     a telephely adottságai lehetővé teszik a kapacitás későbbi növelését;

     a beruházás döntő jelentőségű a mezőgazdasági jellegű Tolna megye további ipari fejlődése szempontjából.

A paksi atomerőmű létesítése volt a XX. század legnagyobb ipari beruházása Magyarországon. Az atomerőmű névleges teljesítménye már a Teljesítménynövelési Projektnek köszönhetően eléri a 2 000 MW-ot. Ezzel a magyarországi villamosenergia-termelésben meghatározó szerepet tölt be, annak több mint 40%-át adja. 2009-ben az erőmű négy blokkja összesen 15 427 GWh villamos energiát termelt.

Az atomerőműben termelt villamos energia a hazaiak közül a legolcsóbb, 2009-ben 1 kWh 10 forint 67 fillér volt. Az atomerőmű az egyéb villamos erőművekkel összehasonlítva a legkevésbé környezetszennyező, nem bocsát ki szén-dioxidot, ezzel évente 2 millió ember oxigénszükségletét takarítja meg. Ez megegyezik a magyar erdők évi oxigéntermelésével. Így a paksi atomerőmű az ország számára mind energetikai, mind környezetvédelmi, mind gazdasági szempontból nélkülözhetetlen.